text: Tidligere borgmester træder ind i Vejle Havns bestyrelse
  06 december 2017 kl. 21.43
  Vejles tidligere borgmester, Flemming Christensen, træder ind i Vejle Havns bestyrelse.
  Den tidligere præst og landets første SF-borgmester, Flemming Christensen, træder nu ind i Vejle Havns bestyrelse, skriver Vejle Amts Folkeblad.
  Det er SF og Socialdemokratiet, som har peget på Flemming Christensen.
  - Vi mener, han er et rigtig godt valg og kan være med til at sikre, at byens interesser bliver varetaget i bestyrelsen, siger SFs gruppeformand, Lone Myrhøj til avisen.
  Flemming Christensen var borgmester i Vejle fra 1994 til og med 2005.
  Vejle Havns bestyrelse har været ramt af en større skandalesag med anklager om misbrug af offentlige midler. Der er rejst tiltale mod en tidligere havnechef.
  
  